Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 110/05)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (X)

Asiakirjan kansallinen numero: 100

1. Jäsenvaltion toimivaltainen viranomainen Nimi: Ministerio de Agricultura, Pesca y Alimentación

Dirección General de Alimentación

Subdirección General de Denominaciones de Calidad y Relaciones Interprofesionales y Contractuales

Osoite: Paseo Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10.

2. Hakijaryhmittymä (Asetuksen (ETY) N:o 2037/93 1 artikla) 2.1 Nimi: Queserías Picos de Europa SL

2.2 Osoite: c/ Travesía de Prada, 2, E-24915 Posada de Valdeón

Puhelin/faksi (34) 987 74 05 14

2.3 Kokoonpano: Tuottaja/jalostaja (X) muu ( ).

3. Tuotelaji Luokka 1.3 - Juustot.

4. Tavaraerittely

(tiivistelmä 4 artiklan 2 kohdan edellytyksistä)

4.1 Nimi: "Queso de Valdeón"

4.2 Kuvaus: Valdeónin juusto on rasvainen homejuusto, joka on valmistettu joko pelkästään lehmänmaidosta tai lehmänmaidon sekä lampaan- ja/tai vuohenmaidon sekoituksesta. Se pidetään kaupan kokonaisena tai levitteenä. Kokonaisen juuston kuori on luonnonkuori, ohut, notkea, väriltään kellertävä ja harmaansävyinen. Juustomassa on väriltään norsunluunvalkoinen. Väri muuttuu kirkkaan kermanväriseksi ja homeviljelmä näkyy heikosti kypsyysasteesta riippuen. Leikatessa juustomassassa näkyy useita tasaisesti jakautuneita epäsäännöllisiä ja erikokoisia onkaloita, jotka ovat väriltään vihertävänsinisiä. Juuston maku on voimakas, suolainen ja lievästi tulinen.

Rasva-ainepitoisuus on vähintään 45 prosenttia, kosteuspitoisuus vähintään 30 prosenttia ja suolapitoisuus alle 3,5 prosenttia.

Kun juusto pidetään kaupan kokonaisena lieriön muotoisena, se painaa 0,5-3 kilogrammaa. Sitä pidetään myös kaupan lohkoina, jotka painavat vähintään 250 grammaa.

Kun juusto pidetään kaupan levitteenä, siinä ei ole kuorta, mutta sen väri, aromi ja maku ovat samat kuin kokonaisella juustolla. Massan pehmeys kuitenkin lisääntyy lähes voin kaltaiseksi sitä mukaa, kun tuotteen lämpötila nousee. Pakkausten paino vaihtelee 20 gramman ja 1,5 kilogramman välillä.

4.3 Maantieteellinen alue: Posada de Valdeónin (León) kunnan alue.

4.4 Alkuperätodisteet: Juuston voidaan todistaa olevan peräisin kyseiseltä alueelta valvonta- ja todistusmenettelyllä.

Huomioon otettavat tekijät:

- juustojen on oltava peräisin ainoastaan sääntelyneuvoston rekistereihin merkityistä juustoloista ja kypsytyslaitoksista,

- juustoloiden ja kypsytyslaitosten rekisteröinnistä on tehtävä alkuarviointi ja rekisteröinnit on arvioitava säännöllisesti,

- juustot on valmistettava tämän asiakirjan 4.5 kohdassa kuvatulla menetelmällä,

- ainoastaan juustot, jotka ovat läpäisseet kaikki menettelyssä edellytetyt tarkastukset, voidaan saattaa markkinoille sääntelyneuvoston vaatimustenmukaisuusmerkkinä annetulla alkuperätakuulla varustettuina,

- sääntelyneuvoston juustoalalle antamien vastaetikettien lukumäärä riippuu maidon valmistusmäärästä ja eri juustolajien painosta,

- määräaikaiset tarkastukset ja arvioinnit perustuvat maidon analyysiin sitä juoksutusastiaan asetettaessa sekä valmistusmenetelmän, asiakirjojen ja varastojen tarkastukseen, näytteidenottoon ja tuotteelle tehtäviin kokeisiin,

- havaittujen sääntöjenvastaisuuksien osalta sääntelyneuvosto soveltaa tarvittaessa säännöissään määräämäänsä seuraamusmenettelyä,

- sääntelyneuvosto pitää nimellistä ja määrällistä rekisteriä numerotiedoista, omistajuutta koskevista valtakirjoista ja myönnetyistä todistuksista.

4.5 Viljelymenetelmä/Valmistusmenetelmä: Kun maito toimitetaan juuston valmistukseen, se analysoidaan sen varmistamiseksi, että analyyttiset vähimmäistasot ovat juoksutusastiassa seuraavat: rasvapitoisuus yli 3,5 prosenttia, valkuaisainepitoisuus yli 3,1 prosenttia ja kuiva-ainepitoisuus yli 12 prosenttia.

Saostaminen tapahtuu maitohappokäymisellä käyttäen apuna juoksutetta, jolloin juustotus kestää 60-120 minuuttia. Juoksutusastiassa tehdään ymppäys Penicillium-homeella. Maidon lämpötila on saostushetkellä ja tämän prosessin aikana 28-32 °C.

Juustomassa leikataan noin yhden kuutiosenttimetrin kokoisiksi rakeiksi, joiden annetaan seisoa 14-17 minuuttia. Massaa hämmennetään nesteen erottamiseksi ja se asetetaan lieriön muotoisiin muotteihin jättäen rakeet irtonaisiksi. Tämän jälkeen sen annetaan seisoa. Juusto suolataan molemmin puolin kuivalla suolalla. Lopuksi juustoon pistetään reikiä ilman johtamiseksi sen sisäosiin.

Kypsytyspaikan lämpötila on 5-10 °C ja kosteuspitoisuus yli 85 prosenttia. Raakamaidosta valmistettua juustoa kypsytetään vähintään kaksi kuukautta ja pastöroidusta maidosta valmistettua juustoa vähintään puolitoista kuukautta.

Levitejuusto saadaan edellä kuvatulla menetelmällä valmistetuista ja kypsytetyistä juustoista poistamalla kuori, paloittelemalla, sekoittamalla ja pakkaamalla.

4.6 Yhteys maantieteelliseen alkuperään Historia: Valdeónissa on viitteitä vuohenmaidosta saadun juuston valmistuksesta jo esiroomalaiselta ajalta alkaen. Pascual Madoz mainitsi teoksessaan "Diccionario" (1845-1859) juuston valmistuksen ja vuohenkasvatuksen tärkeyden Valdeónin laaksossa.

1800-luvun jälkipuoliskolla juuston valmistus oli tärkeä ammatti Valdeónin laaksossa. Kun karjaa laidunnettiin korkeassa ilmanalassa kesäisin, maito valmistettiin juustoksi paimenten majoissa tai maito kuljetettiin alas laaksoon. Saint-Saudin kreivi kuvaili tätä vuonna 1892 seuraavasti: "Valdeónin väkevät naiset nousevat aamuisin puukengissään ylös laaksosta kantaen menomatkalla eväänsä vuohennahasta valmistetussa pussissa, johon he paluumatkalla laittavat ylhäällä lypsetyllä maidolla täytetyt leilit." Juusto kypsytettiin vuoristoluolissa.

Luonto: Kyseessä oleva alue on keskimäärin 650 metrin korkeudessa sijaitseva laakso, jota ympäröivät tärkeät luonnonrajat, kuten Panderruedasin sola (1450 m), Pontónin sola (1311 m) ja Pandetraven sola (1562 m.). Vuorilla on lukuisia luonnon muodostamia luolia, joita paimenet käyttivät suojapaikkoinaan ja joissa juustoja kypsytettiin.

Alueella vallitsee ohut vuoristoilma. Talvet ovat kylmiä ja pitkiä. Pakkaspäiviä on yli 100 marras- ja huhtikuun välillä. Talvella sademäärät ovat korkeat ja sade tulee usein lumena. Kesät ovat lyhyet ja viileät. Alin lämpötila on keskimäärin 5-6 °C ja korkein lämpötila keskimäärin 18 °C. Kesäisin sataa paljon ja suhteellinen kosteus on korkea sumusta ja usvasta johtuen. Vuotuinen sademäärä on laaksossa keskimäärin 1100 mm ja vuorenhuipuilla 1800 mm.

Tällainen erityinen mikroilmasto sopii hyvin tämän alueen juustoille ominaisen mikrobikasvuston kehitykseen.

4.7 Valvontaelin Nimi: Consejo Regulador de la Indicación Geográfica Protegida "Queso de Valdeón"

Osoite: c/ El Cantón s/n, E-24915 Posada de Valdeón

Puhelin (34) 609 08 57 70

Faksi (34) 987 74 05 14

Sähköposti: pedro_fermig@yahoo.es

Suojatun maantieteellisen merkinnän "Queso de Valdéon" sääntelyneuvosto täyttää standardissa EN 45011 ("tuotetodistuksia myöntäviin elimiin sovellettavat yleiset vaatimukset") esitetyt vaatimukset.

4.8 Merkintä: Sääntelyneuvosto hyväksyy kaupalliset merkinnät. Kaupallisissa merkinnöissä ja sääntelyneuvoston vastaetiketeissä on oltava näkyvästi maininta "Indicación Geográfica Protegida Queso de Valdeón" sekä sääntelyneuvoston tunnusmerkki. Vastaetiketit ovat sääntelyneuvoston toimittamia numeroituja vaatimustenmukaisuusmerkkejä.

4.9 Kansalliset vaatimukset - Joulukuun 2. päivänä 1970 annettu laki 25/1970 viinitarhoista, viinistä ja alkoholista.

- Maaliskuun 23. päivänä 1972 annettu asetus 835/1972 lain 25/1970 soveltamisesta.

- Tammikuun 25. päivänä 1994 annettu määräys Espanjan lainsäädännön ja asetuksen (ETY) N:o 2081/92 välisestä vastaavuudesta maataloustuotteiden ja elintarvikkeiden alkuperänimitysten ja maantieteellisten merkintöjen osalta.

- Lokakuun 22. päivänä annettu kuninkaan asetus 1643/1999, jossa säädetään suojattuja alkuperämerkintöjä ja suojattuja maantieteellisiä merkintöjä koskevien hakemusten jättämismenettelystä.

EY-nro: ES/00267/2003.01.13.

Täydellisen asiakirjan vastaanottopäivä: 13.1.2003.